CELEX: 52016PC0645
Language: hu
Date: 2016-10-07
Title: Javaslat A TANÁCS VÉGREHAJTÁSI HATÁROZATA az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 169. cikkétől eltérő intézkedés alkalmazásának folytatására történő felhatalmazásáról szóló 2007/884/EK határozat módosításáról

EURÓPAI BIZOTTSÁG
            Brüsszel, 2016.10.7.
            COM(2016) 645 final
            2016/0315(NLE)
            Javaslat
            A TANÁCS VÉGREHAJTÁSI HATÁROZATA
            az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 169. cikkétől eltérő intézkedés alkalmazásának folytatására történő felhatalmazásáról szóló 2007/884/EK határozat módosításáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: a héairányelv) 395. cikkének (1) bekezdése értelmében a Tanács, a Bizottság javaslata alapján, bármelyik tagállamot egyhangúlag felhatalmazhatja arra, hogy az ebben az irányelvben foglaltaktól eltérő különös intézkedéseket vezessen be a hozzáadottérték-adó beszedésének egyszerűsítésére, vagy egyes adócsalások és -kikerülések megelőzésére.
            
            
               
                  A Bizottság által 2016. március 14-én iktatott levelében az Egyesült Királyság engedélyt kért arra, hogy folytathassa a nem kizárólag üzleti célra használt gépjárművek bérlete vagy lízingje után felszámított héára vonatkozó levonási jogot érintő, legutóbb a 2013/681/EU tanácsi határozattal
                     1
                   engedélyezett eltérő intézkedés alkalmazását. A 2006/112/EK irányelv 395. cikke (2) bekezdésének megfelelően a Bizottság 2016. június 28-án kelt levelében tájékoztatta a többi tagállamot az Egyesült Királyság kérelméről. A Bizottság 2016. június 28-án kelt levelében értesítette az Egyesült Királyságot arról, hogy minden, a kérelem elbírálásához szükséges információ a rendelkezésére áll.
               
            
            
               1.A JAVASLAT HÁTTERE
            
            
               •A javaslat indokai és céljai
            
            
               A héairányelv 168. és 168a. cikke előírja, hogy az adóalany jogosult az általa fizetendő adó összegéből levonni az adóköteles tevékenységeinek folytatása céljából megvalósított beszerzésekre kivetett héa összegét. A héairányelv 26. cikke (1) bekezdésének a) pontja értelmében ugyanakkor a vállalkozás vagyonát képező termék magáncélokra történő használata ellenérték fejében nyújtott szolgáltatásnak minősül, amennyiben az ilyen termékek hozzáadottérték-adója teljesen vagy részben levonható volt. Ennek következtében a rendszer biztosítja a végső felhasználás megadóztatását, amennyiben az előzetesen felszámított megfelelő héaösszeg levonásra került.
            
            
               A gépjárművek tekintetében esetenként bonyolult és terhes feladatot jelent az adóalanyok számára az üzleti, illetve a magáncélra történő használat elkülönítése és nyilvántartása, az adóhatóságok számára pedig nehézséget okoz a használat tényleges megoszlásának ellenőrzése. Ez még akkor is így lenne, ha az Egyesült Királyság élne a héairányelv 168a. cikke (2) bekezdésében foglalt azon lehetőséggel, hogy a vállalati személygépkocsikkal kapcsolatos kiadások levonását a tényleges üzleti célú használat arányában korlátozza. Ezenkívül a vegyes használatú járművek nagy számából kifolyólag az adócsalás mértéke számottevővé válhat.
            
            
               A héabeszedés egyszerűsítése és az adócsalás elleni küzdelem érdekében az Egyesült Királyság 1995 óta
                  2
                rendelkezik engedéllyel arra, hogy 50 %-ra korlátozza a bérbevevővel vagy lízingbe vevővel szemben a nem kizárólag üzleti célra használt személygépkocsik bérlése vagy lízingje után előzetesen felszámított adóra vonatkozó adólevonási jogot, legutóbb 2013-ban
                  3
                kapott ilyen engedélyt, amely 2016. december 31-ig érvényes. A kettős adóztatás elkerülése érdekében az Egyesült Királyság számára azt is engedélyezték, hogy ne ellenérték fejében adott szolgáltatásnyújtásként kezelje az adóalany által üzleti célból bérelt vagy lízingelt autó magáncélú használatát. 
            
            
               Ez az eltérés megszünteti annak szükségességét, hogy a bérbe vevőnek vagy lízingbe vevőnek nyilvántartást kelljen vezetnie az ilyen típusú személygépkocsival magáncélból megtett kilométerekről, és hogy a magáncélú kilométerek alapján kelljen héát elszámolnia. A héairányelv 168a. cikke (2) bekezdésében foglalt lehetőség nem irányoz elő átalányban történő részleges levonást és csak az adóalany vállalati vagyonának részét képező személygépkocsikra vonatkozó előzetesen felszámított héa levonására alkalmazhatják; ezért az eltérés a megfelelő eszköz a kért egyszerűsítés megvalósítása szempontjából. 
            
            
               A módosított 2007/884/EK tanácsi határozat
                  4
                3. cikkének megfelelően az Egyesült Királyság jelentést nyújtott be a Bizottságnak a határozat alkalmazásáról, amely a nem kizárólag üzleti célra használt személyautók bérletével vagy lízingjével kapcsolatos kiadások után felszámított héa levonására vonatkozó jog tekintetében alkalmazott százalékos korlátozás felülvizsgálatát is tartalmazza. Ez a jelentés azt állapítja meg, hogy a felhasznált adatkészlet alapján az üzleti és a magáncélú felhasználás tényleges becsüllt aránya nem tér el jelentősen az 50 %-tól.
            
            
               Az eltéréseket általában csak korlátozott időre engedélyezik, annak érdekében, hogy egy különleges intézkedés megfelelőségét és hatékonyságát meg lehessen ítélni. Az Egyesült Királyság által benyújtott jelentésből kitűnik, hogy az Egyesült Királyságban az adóalanyok az általuk bérelt vagy lízingelt autókat általában továbbra is 50 %-ban üzleti, 50 %-ban pedig magáncélra (illetve bármely más, a 2006/112/EK irányelv 26. cikke (1) bekezdésének a) pontja értelmében nem üzleti célra) használják. Ennélfogva az eltérő intézkedés hatályát helyénvaló meghosszabbítani.
            
            
               
                  Az időbeli hatály meghosszabbítását ugyanakkor indokolt korlátozni, lehetővé téve ezáltal annak értékelését, hogy az eltérés alapjául szolgáló feltételek továbbra is fennállnak-e. Ezért a javaslat értelmében az eltérés időbeli hatálya 2019 végéig meghosszabbodik, az Egyesült Királyság pedig felkérést kap arra, hogy amennyiben az időbeli hatály újbóli, az említett határidőn túlra történő meghosszabbítását tervezi, nyújtson be új jelentést. 
               
            
            
                •Összhang a szakpolitikai területen már meglévő rendelkezésekkel
            
            
               A 2006/112/EK irányelv 176. cikke értelmében a Tanács állapítja meg, mely kiadások nem jogosítanak a héa levonására. Addig pedig felhatalmazza a tagállamokat az 1979. január 1-jén hatályban lévő kivételek fenntartására. Emiatt számos „standstill” rendelkezés létezik, amely korlátozza a gépjárművekkel kapcsolatos héalevonás jogát.
            
            
               
                  A korábbi olyan kezdeményezések ellenére, amelyek szabályokat kívántak megállapítani arra vonatkozóan, mely kiadáskategóriák tartozzanak a levonási jogra vonatkozó korlátozás hatálya alá
                     5
                  , a szóban forgó eltérés mindaddig indokolt, amíg uniós szinten nem kerül sor az idevágó szabályok harmonizálására. 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A héairányelv 395. cikke.
               
            
            
               •Szubszidiaritás (nem kizárólagos hatáskör esetén) 
            
         
         
            
               
                  Tekintettel a héairányelv azon rendelkezésére, amelyre a javaslat épül, a szubszidiaritás elve nem alkalmazható.
               
            
            
               •Arányosság
            
            
               A határozat engedélyt ad egy tagállam számára annak saját kérelme alapján, kötelezettséget tehát nem keletkeztet.
            
            
               Tekintettel az eltérés korlátozott alkalmazási területére, a különös intézkedés arányban áll a kitűzött céllal. Figyelembe véve annak lehetőségét, hogy a vállalkozások a valós kötelezettségeiknél kevesebbet vallanak be, valamint azt, hogy mekkora terhet róna az adóhatóságokra a járműhasználat-elszámolás ellenőrzése, az 50 %-os korlátozás megakadályozná az üzleti járműhasználat túlbecslését, hozzájárulna a tévedés és adócsalás miatt bekövetkező bevételkiesés elleni védekezéshez, továbbá egyszerűsítené a héabeszedést az adott ágazatban.
            
            
               •A jogi aktus típusának megválasztása
            
            
               
                  A javasolt aktus tanácsi végrehajtási határozat. Más jogi aktus nem felelne meg, mivel a 2006/112/EK tanácsi irányelv 395. cikke értelmében a hozzáadottérték-adóra vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi végrehajtási határozat a legmegfelelőbb eszköz, mert az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  A javaslat alapját az Egyesült Királyság által benyújtott kérelem képezi, és az csak ezt a tagállamot érinti.
               
            
            
               •Szakértői vélemények összegyűjtése és felhasználása
            
            
               
                  Külső szakértők bevonására nem volt szükség.
               
            
            
               •Hatásvizsgálat
            
            
               
                  A határozat célja egy olyan egyszerűsítő intézkedés időbeli hatályának meghosszabbítása, amelynek célja a héacsalás felszámolása és az adókivetésre vonatkozó eljárás egyszerűsítése. Az előzetesen felszámított adó levonási jogának 50 %-ra való korlátozása megfelel az adott személygépkocsik magáncélra történő használata után keletkező adókötelezettség becsült összegének. A korlátozás megszünteti annak szükségességét, hogy a bérlő/lízingelő a szolgálati személygépkocsival magáncélból megtett kilométerekről nyilvántartást vezessen, és hogy minden egyes személygépkocsi esetében bejelentse a magáncélból megtett kilométerek után fizetendő adót, ezért csökkenti az adófizetőkre és az adóhatóságokra nehezedő adminisztratív terheket. Azon vállalkozások számára, amelyek 50 %-nál nagyobb, de 100 %-nál kisebb mértékben használják üzleti célra a személygépkocsijukat, ez többletköltséget jelentene.
               
               
                  A szűk alkalmazási kör és az időben korlátozott alkalmazás miatt e hatás mindenképpen korlátozott lesz.
               
            
            
               4.KÖLTSÉGVETÉSI VONZATOK
            
            
               A javaslat nincs negatív hatással az uniós költségvetésre.
            
            
               5.EGYÉB ELEMEK
            
            
               A javaslat hatályvesztésre vonatkozó rendelkezést tartalmaz; a határozat 2019. december 31-én automatikusan hatályát veszti.
            
            
               
                  Amennyiben az Egyesült Királyság az eltérést lehetővé tévő intézkedés újabb, 2019 utáni kiterjesztését venné fontolóra, legkésőbb 2019. április 1-jéig meghosszabbítás iránti kérelmet és értékelési jelentést kell benyújtania a Bizottság számára.
               
            
            
               2016/0315 (NLE)
            
         
         
            
               Javaslat
            
            
               A TANÁCS VÉGREHAJTÁSI HATÁROZATA
            
            
               az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 169. cikkétől eltérő intézkedés alkalmazásának folytatására történő felhatalmazásáról szóló 2007/884/EK határozat módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  6
                és különösen annak 395. cikkére,
            
            
               tekintettel az Európai Bizottság javaslatára,
            
            
               mivel:
            
            
               (1)A legutóbb a 2013/681/EU tanácsi végrehajtási határozattal
                  7
                módosított 2007/884/EK tanácsi határozat
                  8
                engedélyezte az Egyesült Királyság számára azt, hogy 50 %-ra korlátozza a bérbevevővel vagy lízingbe vevővel szemben a nem kizárólag üzleti célra használt személygépkocsik bérlése vagy lízingje után előzetesen felszámított héa levonására vonatkozó jogot. Az Egyesült Királyság számára azt is engedélyezték, hogy ne ellenérték fejében adott szolgáltatásnyújtásként kezelje az adóalany által üzleti célból bérelt vagy lízingelt autó magáncélú használatát. Ez az egyszerűsítő intézkedés megszüntette annak szükségességét, hogy a bérbevevő vagy lízingbe vevő nyilvántartást vezessen a szolgálati autóval megtett kilométerekről, és hogy adót számoljon el minden egyes autó esetében a ténylegesen megtett magáncélú kilométerek alapján.
            
            
               (2)A Bizottság által 2016. március 14-én iktatott levelében az Egyesült Királyság engedélyt kért egy eltérésről szóló intézkedés időbeli hatályának meghosszabbítására annak érdekében, hogy folytathassa a bérbe vagy lízingbe vevőnek a nem kizárólag üzleti célra használt személygépkocsik bérletével vagy lízingjével kapcsolatos kiadások után felszámított héára vonatkozó levonási jogának korlátozását. 
            
            
               (3)A Bizottság 2016. június 28-án kelt levelében tájékoztatta a többi tagállamot az Egyesült Királyság kérelméről. A Bizottság 2016. június 28-án kelt levelében értesítette az Egyesült Királyságot arról, hogy minden, a kérelem elbírálásához szükséges információ a rendelkezésére áll.
            
            
               (4)Az Egyesült Királyság által benyújtott információk alapján az 50 %-os korlátozás az érintett járművek bérbevevő vagy lízingbe vevő általi üzleti és magáncélú használata tekintetében továbbra is megfelel a tényleges körülményeknek. Az Egyesült Királyságot ezért indokolt felhatalmazni arra, hogy 2019. december 31-ig folytassa az intézkedés alkalmazását.
            
            
               (5)A módosított 2007/884/EK tanácsi határozat 3. cikkének megfelelően az Egyesült Királyság jelentést nyújtott be a Bizottságnak a határozat alkalmazásáról, amely a százalékos korlátozás felülvizsgálatát is tartalmazza. Az Egyesült Királyság által szolgáltatott információkból kitűnik, hogy a levonási jog 50 %-ra való korlátozása továbbra is megfelel a tényleges körülményeknek az érintett járművek üzleti, illetve nem üzleti célú használatának arányát illetően. Ezért indokolt felhatalmazni az Egyesült Királyságot arra, hogy további meghatározott időtartamra, nevezetesen 2019. december 31-ig folytassa az intézkedés alkalmazását.
            
            
               (6)Amennyiben az Egyesült Királyság úgy véli, hogy 2019 után is további meghosszabbításra van szükség, úgy jelentést kell benyújtania, amely tartalmaz egy legkésőbb 2019. április 1-jéig a Bizottsághoz benyújtott hosszabbítás iránti kérelmet és az alkalmazott százalékarány felülvizsgálatát.
            
            
               (7)Az eltérés a végső fogyasztói szinten beszedett adóbevétel teljes összegét elhanyagolható mértékben befolyásolja, ezért nincs kedvezőtlen hatással az Unió hozzáadottérték-adóból származó saját forrásaira.
            
            
               (8)A 2007/884/EK határozatot ezért ennek megfelelően módosítani kell,
            
            
               ELFOGADTA EZT A HATÁROZATOT: 
            
            
               1. cikk
            
            
               A 2007/884/EK határozat 3. cikke helyébe a következő szöveg lép:
            
            
               „3. cikk
            
         
         
            
               Ez a határozat 2019. december 31-én hatályát veszti.
            
            
               Az e határozatban foglalt intézkedések időbeli hatályának meghosszabbítása iránti kérelemmel együtt 2019. április 1-jéig be kell nyújtani a Bizottsághoz egy olyan jelentést, amely magában foglalja a nem kizárólag üzleti célra használt személyautók bérletével vagy lízingjével kapcsolatos kiadások után felszámított héa levonására vonatkozó jog tekintetében alkalmazott százalékos korlátozás felülvizsgálatát.” 
            
            
               2. cikk
            
            
               Ezt a határozatot 2017. január 1-jétől kell alkalmazni.
            
            
               3. cikk
            
            
               Ennek a határozatnak Nagy-Britannia és Észak-Írország Egyesült Királysága a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  A Tanács 2013. november 15-i 2013/681/EU végrehajtási határozata az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 169. cikkétől eltérő intézkedés alkalmazásának folytatására történő felhatalmazásáról szóló 2007/884/EK határozat módosításáról (HL L 316., 2013.11.27., 41. o.).
               
               
                  
                     (2)
                  A Tanács 1995. június 29-i 95/252/EK határozata a tagállamok forgalmi adóra vonatkozó jogszabályainak összehangolásáról szóló 77/388/EGK hatodik tanácsi irányelv 6. és 17. cikkétől eltérő intézkedés alkalmazásának az Egyesült Királyság számára való engedélyezéséről (HL L 159., 1995.7.11., 19. o.).
               
               
                  
                     (3)
                  Az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 169. cikkétől eltérő intézkedés alkalmazásának folytatására történő felhatalmazásáról szóló, 2007. december 20-i 2007/884/EK tanácsi határozat (HL L 346., 2007.12.29., 21. o.) időbeli hatályát a 2011. január 18-i 2011/37/EU tanácsi végrehajtási határozat (HL L 19., 2011.1.22., 11. o.) 2013. december 31-ig, a 2013. november 15-i 2013/681/EU tanácsi végrehajtási határozat (HL L 316., 2013.11.27., 41. o.) pedig 2016. december 31-ig kiterjesztette.
               
               
                  
                     (4)
                  HL L 346., 2007.12.29., 21–22. o. 
               
               
                  
                     (5)
                  COM(2004) 728 végleges – Javaslat: A Tanács irányelve a hozzáadottértékadó-kötelezettségek egyszerűsítése végett a 77/388/EGK irányelv megváltoztatásáról (HL C 24., 2005.1.29., 10. o.), visszavonására 2014. május 21-én került sor (HL C 153., 2014.5.21., 3. o.).
               
               
                  
                     (6)
                  HL L 347., 2006.12.11., 1. o.
               
               
                  
                     (7)
                  A Tanács 2013. november 15-i 2013/681/EU végrehajtási határozata az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 169. cikkétől eltérő intézkedés alkalmazásának folytatására történő felhatalmazásáról szóló 2007/884/EK határozat módosításáról (HL L 316., 2013.11.27., 41. o.).
               
               
                  
                     (8)
                  A Tanács 2007. december 20-i 2007/884/EK határozata az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 169. cikkétől eltérő intézkedés alkalmazásának folytatására történő felhatalmazásáról (HL L 346., 2007.12.29., 21. o.).